b'\n_START_ARTICLE_\nDru\xc5\xbeina Baptistina\n_START_PARAGRAPH_\nDru\xc5\xbeina Baptistina je dru\xc5\xbeina asteroidov. Verjetno je nastala pred okoli 160 milijoni let s trkom ve\xc4\x8djega asteroida (s premerom okoli 170 km) z drugim manj\xc5\xa1im asteroidom . Najve\xc4\x8dji \xc4\x8dlan dru\xc5\xbeine je 298 Baptistina. Po njem ima dru\xc5\xbeina tudi ime._NEWLINE_Ob trku je nastalo veliko manj\xc5\xa1ih in ve\xc4\x8djih teles. Mnoge med njimi je orbitalna resonanca z Marsom in Jupitrom izvrgla iz tirnice. Zaradi tega je v obdobju pred 100 do 50 milijoni let na Zemljo padlo ve\xc4\x8dje \xc5\xa1tevilo asteroidov. \xc4\x8clani dru\xc5\xbeine vsebujejo bolj redke ogljikove hondrite. Koncentracija kroma v 65 milijonov let starih sedimentih (meja kreda-terciar) na Zemlji ka\xc5\xbee, da je vpadno telo, ki je naredilo znameniti krater Chicxulub (polotok Jukatan, Mehika), pripadalo asteroidom te skupine . Krater Chicxulub ima premer 180 km, telo, ki je priletelo na povr\xc5\xa1ino Zemlje pa je bilo veliko najmanj 10 km. Velika je verjetnost, da so posledice trka tega asteroida z Zemljo povzro\xc4\x8dile izginotje dinozavrov v \xc4\x8dasu prehoda iz krede v terciar pred 65 milijoni let. Predvideva se tudi, da je krater Tycho na Luni nastal ob padcu asteroida iz te dru\xc5\xbeine.'